Ministerul Culturii vrea să investească 55 de milioane de euro într-o nouă sală de concerte în Bucureşti, care să fie folosită în timpul festivalului Enescu. Proiectul, finanţat de Banca de Dezvoltare a Consiliului Europei, urmează să fie ridicată pe terenul garajelor Leonida.

Ministrul Culturii, Vlad Alexandrescu, a declarat zilele trecute că noua sală de concerte din Bucureşti – inclusă între priorităţile mandatului său – ar putea fi construită în Piaţa Victoriei, pe locul fostelor garaje Leonida, în cazul în care ministerul va obţine spaţiul.

Noua sală de concerte va fi inclusă într-un spaţiu dedicat artei contemporane, potrivit ministrului culturii. Alexandrescu a făcut o comparație cu situaţia Poloniei , unde în ultimii zece ani s-au construit şapte astfel de săli.

Ministrul culturii îşi doreşte ca faţada realizată la începutul secolului XX să fie păstrată şi inclusă în noul proiect arhitectural.

Faţă de ce este acum acolo, ideea de a avea o sală de concerte cu circa 2.400 de locuri, în Piaţa Victoriei, credem că va fi un răspuns pe care Bucureştiul îl poate da cererii tot mai mare de a avea un loc pentru evenimente. – Vlad Alexandrescu, ministrul Culturii.

Pentru această construcţie, Ministerul Culturii ar urma să extindă devizul-cadru cu Banca de Dezvoltare a Consiliului Europei pentru 55 de milioane de euro.

Foto: Sală nouă de concerte – facebook